Нэгуэр Айданэрэ Тхьэгъэлэдж Баширрэ япэ йощ
Илъэс 21-рэ иримыкъуа щIалэхэмрэ хъыджэбзхэмрэ зыхэта, Европэм и Кубокыр дзюдомкIэ къэхьынымкIэ зэхьэзэхуэ Санкт-Петербург щекIуэкIащ. Абы ехъулIэныгъэ щызыIэрызыгъэхьахэр мы гъэм и гъэмахуэмрэ бжьыхьэмрэ дуней псом, Европэм пашэныгъэ къыщыхьынымкIэ зэхьэзэхуэхэм кIуэнущ.
Зэпеуэшхуэм кърихьэлIащ дуней псом и командэ лъэщу 22-рэ, дзюдор щыцIэрыIуэ къэралхэу Японием, Бразилием, Франджым, Германием я спортсмен 400.
Урысейм и гуп къыхэхам хэту Къэбэрдей Балъкъэрым и щIыхьыр абы щахъумащ ди спортсмени 4-м. Килограмм 78-м щIигъу Нэгуэр Айданэ кIэух зэIущIэм хьэрхуэрэгъу къыщыхуэхъуа, Японием и дзюдоист лъэщ Акеми Хашимотэ хигъащIэри, япэ увыпIэр зыIэригъэхьащ. Килограмм 73-рэ зи хьэлъагъ Тхьэгъэлэдж Башир Армением и лIыкIуэ Саркисян Артур текIуэныгъэр къыфIихьащ. Килограмми 100 хъу Хъурсинэ Залымхъан жэз медалыр зыIэригъэхьащ.
Килограмм 81-рэ зи хьэлъагъ Тхьэгъэлэдж Залым зэпеуэм техникэфI къыщигъэлъэгъуа пэтми, зэкIэ нэгъуэщI ехъулIэныгъэ зыIэригъэхьэфакъым.
Гъэунэ Светланэ,
КъБР-м Спортымрэ
туризмэмкIэ и министерствэм и пресс-IуэхущIапIэм
и лэжьакIуэ.
